Elon Musk seëvier met ruimtevaart | Netwerk24
31 Mei 2020 21:12
Die koppeling is afgehandel.
Die SpaceX Crew Dragon-kapsule (regs) kom Sondag by die Internasionale Ruimtestasie aan. Skermgreep: NASA TV
Só het die Amerikaanse ruimteagentskap (Nasa) Sondag om 16:33 Suid-Afrikaanse tyd aangekondig toe die ruimtevaarders Bob Behnken en Doug Hurley met die Crew Dragon-kapsule aan die Internasionale Ruimtestasie (ISS) gekoppel is.
Dit was ná 'n ruimtevlug van net minder as 19 uur.
Hulle is ná 'n lang proses deur kol. Andrew Morgan, bevelvoerder van die ISS, aan boord van die ruimtestasie verwelkom.
SpaceX, die ruimtevaart­onderneming van die Suid-Afrikaans gebore Elon Musk, het Saterdag geskiedenis gemaak deur die twee ruimtevaarders van Nasa met sy eie tuig die ruimte in te stuur.
Die ruimtevaarders is net ná 21:00 (SA tyd) in die Falcon 9 Crew Dragon-ruimtetuig van die Kennedy-ruimtesentrum by Cape Canaveral gelanseer.
Die lansering is gedoen van dieselfde lanseringsblad van waar die historiese Apollo 11- bemande sending in 1969 na die maan vertrek het, het The Washington Post berig.
Die kapsule het 12 minute ná die lansering van die vuurpyl­aanjaer ontkoppel en sy tog na die ISS voortgesit.
Die Falcon 9-vuurpylaanjaer het veilig na die aarde teruggekeer en 'n volmaakte landing op die dek van 'n hommelskip, genaamd Of Course I still Love You, uitgevoer, het SpaceX ná die landing getwiet.
Behnken en Hurley is albei oud-weermagvlieëniers wat al voorheen op ruimtependeltuigreise was.
Sowel pres. Donald Trump as adjunkpres. Mike Pence, wat voorsitter is van Amerika se Nasionale Ruimteraad, het die lansering bygewoon.
Hoewel hulle herhaaldelik deur Nasa gewaarsku is om weens die Covid-19-pandemie liewer tuis te bly, het toe­skouers in groot getalle al langs die strande by die Kennedy-ruimtesentrum opgedaag om die lansering gade te slaan.
Toegang tot die ruimtesentrum is streng beperk.
Die ruimtevlug was die vervulling van 'n gewaagde kans wat Nasa tydens die bewind van pres. Barack Obama geneem het om die lansering van ruimtevaarders aan die private sektor toe te vertrou.
Die ruimtevaarder Bob Behnken word deur die span op die Internasionale Ruimtestasie aan boord verwelkom. Skermgreep: NASA TV
Dit was dus ook 'n historiese oomblik vir Musk se SpaceX, wat die eerste private korporasie geword het wat mense die ruimte instuur.
Nasa en ruimtevlug-aanhangers het byna 'n dekade lank gewag vir dié mylpaal waarmee bemande ruimtevlugte weer teruggebring is na Amerikaanse bodem.
Musk het SpaceX in 2002 begin met die doel om uiteindelik mense na Mars te laat reis.
Ná die sending sal Nasa en SpaceX die data ontleed om seker te maak dat die ruimtetuig vir verdere sendings gebruik kan word. Tot vier ruimtevaarders sal op 'n slag na en van die ruimtestasie vervoer kan word.
Die weer het verlede Woensdag dié mylpaal-oomblik in die wiele gery en die lansering moes tot Saterdag uitgestel word.